Nogometno igralište

Nogometno igralište (nogometni teren ili travnjak) mjesto je odigravanja svake nogometne utakmice. Dimenzije i oznake su određene u prvom zakonu nogometnih pravila. Sve oznake na igralištu su dio prostora kojeg određuju. Ovo je važna tvrdnja zbog primjera koji govore da lopta koja nije cijelim svojim obujmom prešla gol-liniju nije ušla u gol, tj. da je još u terenu. Prekršaj napravljen na crti šesnaesterca se računa u šesnaestercu, te se dosuđuje jedanaesterac. Mjere nogometnog igrališta su prvo bile izražene u jardima, i to zbog nogometnih korijena iz Engleske. Kasnije, širenjem nogometa na europski kontinent, počele su se koristiti približne mjere izražene u SI sustavu. Dimenzije i oznake igrališta Dužina igrališta za međunarodne utakmice trebala bi biti između 100 i 110 metara (110 - 120 jardi), a širina bi trebala biti u okviru 65 i 75 metara (70 - 80 jardi). Za ostale utakmice mjere više variraju: dužina između 90 i 120 metara, a širina 45 do 90 metara. Dužina igrališta mora biti veća nego njegova širina. Dulje granične linije se zovu aut-linije, a kraće linije (na kojima su postavljeni golovi) su gol-linije. Središnja linija dijeli igralište na dvije polovice. Po sredini središnje linije je točka na koju se stavlja lopta na početku svakog poluvremena ili nakon postizanja gola. Središnji krug ima polumjer od 9.15 metara, ili originalno 10 jardi, a služi za određivanje minimalne udaljenosti protivnika tijekom početnog udarca, te udaljenost živog zida prilikom svakog slobodnog udarca. U svakom od četiri kutova igrališta nalazi se korner-luk, kojeg čini jedna četvrtina kruga promjera jednog metra, ili jednog jarda. Unutar toga luka se postavlja lopta za izvođenje kornera. Korner-zastavice su prema pravilima predviđene u svakom kutu, a prije su se stavljale i na svaki kraj središnje linije. Visina korner-zastavice mora biti minimalno 1.50 metara s neoznačenim vrhom. Golovi Golovi su postavljeni na sredini svake gol-linije. Sastoje se od dvije stative (vratnice) i jedne prečke (grede). Prečka je duga 7.32 metara i spaja dvije stative visoke 2.44 metra. Za okvir gola je postavljena mreža koja daje sigurnost da li je lopta u golu ili ne. Stative i prečka moraju biti bijele boje i od metala. Oblik stativa i prečke ne smije ugrožavati igrače na terenu. Kazneni prostor i druga područja Dva pravokutna prostora su označena na terenu ispred svakog gola. Peterac se sastoji od gol-linije, dvije linije koje pod pravim kutom ulaze u teren 5.5 metara, te od linije koja spaja spomenute dvije linije. Neizravan udarac (indirekt) koji je dodijeljen momčadi koja napada izvodi se s linije paralelne s gol-linijom, i to s mjesta na kojemu je prekršaj napravljen. Kazneni prostor (još nazvan i šesnaesterac) formiraju gol-linija, dvije linije koje pod pravim kutom ulaze u teren 16.5 metara, te linije koja spaja već spomenute. Ovaj dio terena ima mnoštvo funkcija, dok je jedna od najvažnijih mjesto u kojemu vratar može koristiti ruke. Još jedna funkcija je da se prekršaj braniča ili vratara na protivničkom igraču kažnjava jedanaestercem. Kaznena oznaka, ili kolokvijalno bijela točka, mjesto je s kojega se izvode jedanaesterci. Od gola je udaljena točno 11 metara po sredini. Još jedan dio kaznenog prostora je i kazneni luk, poznat i kao D. Ima polumjer od 9.15 metara, unutar njega ne smije naći ni jedan igrač tijekom izvođenja jedanaesterca. Prostori izvan terena Izvan terena se nalaze klupe sa zamjenama i trenerima. Njihovo kretanje je ograničeno unutar tehničkog prostora. sudac ima ovlasti i izvan samog terena.